b'\n_START_ARTICLE_\nAspar\n_START_SECTION_\n\xc5\xbdivljenjepis\n_START_PARAGRAPH_\nAspar je bil sin Ardaburja, magistra militum cesarja Teodozija II.. Pod o\xc4\x8detovem poveljstvom je igral klju\xc4\x8dno vlogo za poraz zahodnega uzurpatorja Joanesa Ravenskega in ustoli\xc4\x8denje Gale Placidije in njenega sina Valentinijana III. na rimski prestol. Sodeloval je tudi v mirovnih pogajanjih z Gejzerikom po vandalski zasedbi severne Afrike._NEWLINE_Po vojnem pohodu v Afriko je leta 434 dobil konzulski polo\xc5\xbeaj, cesar pa zaradi svoje arijanske veroizpovedi ni mogel postati. Namesto tega je na cesarski polo\xc5\xbeaj postavil svojega podrejenega \xc4\x8dastnika Marcijana, ki je postal cesar s poroko s Teodozijevo h\xc4\x8derko Pulherijo._NEWLINE_27. januarja 457 je Marcijan umrl. Politi\xc4\x8dni in voja\xc5\xa1ki igralci na vzhodnem dvoru so kar enajst dni izbirali njegovega naslednika. Kljub temu, da je bil v igri mo\xc4\x8dan kandidat, Asparjev zet Antemij, je bila kon\xc4\x8dna izbira povsem druga\xc4\x8dna. Aspar je verjetno dobil ponudbo senata, da postane cesar, vendar jo je zavrnil. Namesto sebe bi lahko izbral svojega sina Ardaburja, vendar je namesto njega izbral Leona I., nepomembnega voja\xc5\xa1kega tribuna ene od njegovih voja\xc5\xa1kih enot._NEWLINE_Leta 470 je v borbi za oblast med Asparjem in izavrijskim generalom Zenonom Aspar prepri\xc4\x8dal cesarja, naj za cezarja imenuje njegovega drugega sina Julija Patricija in mu da za \xc5\xbeeno svojo h\xc4\x8derko Leoncijo. Ker za duhov\xc5\xa1\xc4\x8dino in me\xc5\xa1\xc4\x8dane Konstantinopla kot arijanec ni bil primeren kandidat za cesarja, so na mestnem hipodromu izbruhnili nemiri, ki jih je vodil akimitski menih Marcel. Leon I. in Aspar sta morala sprejeti pogoje cerkve in me\xc5\xa1\xc4\x8danov in \xc5\xa1kofom obljubiti, da se bo Patricij pred ustoli\xc4\x8denjem spreobrnil v pravoslavje in se \xc5\xa1ele potem poro\xc4\x8dil z Leoncijo._NEWLINE_Leon I. je leta 471 organiziral zaroto, v kateri so Izarvrijci ubili Asparja in njegovega najstarej\xc5\xa1ega sina Ardaburja. V zaroti je morda umrl tudi Patricij, \xc4\x8deprav nekateri viri poro\xc4\x8dajo, da si je opomogel od zadanih ran.\n_START_SECTION_\nZapu\xc5\xa1\xc4\x8dina\n_START_PARAGRAPH_\nZ Asparjevo smrtjo se je kon\xc4\x8dala germanska dominacija v vzhodnorimski politiki._NEWLINE_Aspar je bil u\xc4\x8ditelj kasnej\xc5\xa1ega ostrogotskega kralja Teodorika Velikega, ki je bil ne\xc4\x8dak njegove \xc5\xbeene. Aspar je imel poleg Ardaburja in Patricija \xc5\xa1e sina sina Ermanarika, katerega mati je bila sestra ostrogotskega poglavarja Teodorika Strabona.'